TEAMG คว้างานที่ปรึกษาโครงการ EEC “สกพอ.” มูลค่า 23.56 ลบ.
TEAMG คว้างานที่ปรึกษาโครงการพัฒนาระเบียงเศรษฐกิจพิเศษภาคตะวันออก (EEC) จาก"สกพอ." มูลค่า 23.56 ลบ.
31 ต.ค. 2561

บริษัท ทีม คอนซัลติ้ง เอนจิเนียริ่ง แอนด์ แมเนจเมนท์ จำกัด (มหาชน) หรือ TEAMG เปิดเผยข้อมูลผ่านระบบสารสนเทศตลาดหลักทรัพย์แห่งประเทศไทย (SET) ระบุว่า เมื่อวันที่ 19 ต.ค.61 บริษัทได้ลงนามเป็นผู้รับจ้างสัญญาที่ปรึกษาเพื่อศึกษาแนวทางการพัฒนาออกแบบเชิงหลักการในการพัฒนาเมืองการบินใหม่ บริเวณโครงการพัฒนาระเบียงเศรษฐกิจพิเศษภาคตะวันออก (EEC) จากสำนักงานคณะกรรมการนโยบายเขตพัฒนาเศรษฐกิจภาคตะวันออก (สกพอ.) ซึ่งประกอบด้วยสนามบินนานาชาติอู่ตะเภา, ท่าเรือแหลมฉบัง, ท่าเรือมาบตาพุด และท่าเรือสัตหีบ มูลค่าโครงการ 23,562,000 บาท ระยะเวลาดำเนินงาน 180 วัน
โดยโครงการดังกล่าวมีเป้าหมายเพื่อพัฒนาและกระตุ้นการเติบโตเขตพื้นที่โดยรอบบริเวณเมืองการบิน ควบคู่ไปกับการวางรากฐานการคมนาคมที่มีประสิทธิภาพ นอกจากนี้การเป็นเมืองศูนย์กลางการคมนาคมและขนส่งที่ทันสมัยสามารถเพิ่มโอกาสด้านการลงทุนจากต่างประเทศและการพัฒนาสังคมสิ่งแวดล้อมในบริเวณโดยรอบ
ทั้งนี้ โครงการดังกล่าวถือเป็นโครงการในระยะเริ่มต้นของแผนยุทธศาสตร์ชาติ 20 ปีโดยมีจุดมุ่งหมายเพื่อกระตุ้นการเติบโตที่ยั่งยืนทางเศรษฐกิจและพัฒนาประเทศไทยสู่ความมั่งคั่ง มั่นคง และ ยั่งยืน ตามวิสัยทัศน์ของประเทศ
โดยการได้มาซึ่งโครงการดังกล่าวเป็นรายการธุรกิจปกติและเป็นไปตามเงื่อนไขทางการค้าโดยทั่วไปที่บริษัทได้อนุมัติไว้แล้ว